arnastofnun/IGC-2024 huggingface dataset:
Feilað á fjölmiðlum

Vinir mínir á Fréttablaðinu vilja leiðrétta punktinn minn hér að neðan. Jón Kaldal ritstjóri og Jóhanna Sigþórsdóttir blaðamaður hafa hvort í sínu lagi sent mér skilaboð um, að fréttin og athugasemdin hafi birzt á Vísi.is, en ekki í Fréttablaðinu. Ég hafi ruglað saman þessum tveimur ágætu miðlum. Mest af fréttum Vísis er úr Fréttablaðinu en sumt er eigin framleiðsla. Ég hef þannig verið staðinn að ónákvæmni. Það er auðvitað afleitt. Hins vegar mun sagan um skemmtisnekkjuna og einkaþotuna vera rétt á Vísi.is, en það er aukaatriði í þessu samhengi.
Jarðsprengjusvæðið

Ritstjórar Fréttablaðsins halda blaðinu aðskildu frá hagsmunum Jóns Ásgeirs og annarra eigenda. Þeir gæta þess, að blaðamenn séu ekki hallir undir hagsmuni eigenda. Fréttin um einkaþotu og skemmtisnekkju Jóns Ásgeirs var dæmi um þetta. Hún höndlaðist þó svo tæpt, að umræðuefnið gat gefið út yfirlýsingu um rangfærslur Fréttablaðsins. Og daginn þar á eftir sá blaðið enn ástæðu til að afsaka sig. Þetta er skemmtilegt vandræðamál, sem alltaf getur komið upp, þegar grúppa á fjölmiðil. Fólk veit ekki, hverju það á að trúa, traustið bilar. Þótt menn gæti sín vandlega á jarðsprengjusvæðinu.
Sæmilegt ástand

Hallgrímur Snorrason hagstofustjóri er að fara til Eritreu. Hann segir í Mogganum: “Sæmilegt ástand er þarna núna.” Heppilegt er fyrir Hallgrím að vera ekki blaðamaður. Þar er nefnilega dauðasök að vera blaðamaður. Frá árinu 2001 hefur blaðamennska verið bönnuð. Flestir hafa verið drepnir, en fimmtán eru taldir vera á lífi í fangelsum. Líklega er Eritrea versta land í heimi fyrir blaðamenn og er raunar með minnst mannréttindi. Hallgrímur blaðrar því um pólitískt ástand, sem hann hefur ekkert vit á. Kannski hann vildi vera svo vænn að kvarta, þegar hann hittir vini sína þar í kerfinu.
Absúrd gótík II

Félagslegur rétttrúnaður segir, að fjölmiðlar ýki fréttir af ofbeldi hér á landi og erlendis. Í Mogganum las ég, að menntavitar hafi búið í svonefndum ofbeldishverfum víða um heim, en ekki tekið eftir neinu. Útkoman er, að fjölmiðlar ýki ofbeldið, haldnir af absúrd gótík, svo notað séu orð Egils Helgasonar. Ástandið er öfugt við félagslegan rétttrúnað, fjölmiðlar taka bara ekki eftir því. Ekki heldur hinir félagslega rétttrúuðu, sem hafa búið í hinum og þessum hverfum og farið að sofa fyrir tíu. Fazmo-gengið á Íslandi er gott dæmi um, að ofbeldismenn leika hér árum saman lausum hala.
Absúrd gótík

Ef þið lásuð erlendar fréttir í fyrra, munið þið kannski eftir titlunum: The Portugal Child, The Perugia Murder, The Deadly Teddy Bear, The Secret Donor, The Panamanian Canoeist. Allt dagsannar fréttir. Þó gætu þetta verið titlar eftir John le Carré eða Graham Greene. Mark Lawson skrifaði nýlega um þessa titla í Guardian. Hann var að sýna fram á, að veruleikinn sé oft undarlegri en skáldsögurnar. Þótt sumar fréttir séu kallaðar absúrd gótík, það er fjarri veruleikanum. Það minnir mig á, þegar DV skrifaði um Fazmo fyrir þremur árum, þá vildu fáir trúa. Kannski trúa sumir þeirra núna.
Dabbi grensás

Davíð Smári Helenarson hefur í þrjú ár verið mesti góðkunningi löggunnar. Hann hefur vaðið um Reykjavík og lamið menn. Í seinni tíð einkum þá, sem eru góðir í fótbolta. Nú síðast fótbraut hann og liðbandasleit mann á salerni Apóteksins. Þess á milli hefur hann gortað af afrekum sínum í sjónvarpi. Löggan er meðvitundarlaus í málum hans, enda er hún dauðhrædd. Hún er svo hrædd, að hún þorir ekki að kæra, þegar hún sjálf er barin. Vill ekki baka sér eftirmál. Hún er ekki til annars nýt en að draga heiðarlega ritstjóra fyrir dómara, þegar þeir segja satt. Skipta þarf um lögguna.
Dabbi hljómskáli

Teikningar Torfusamtakanna sýna, hve falleg gætu orðið húsin við Laugaveg 4 og 6. Ef tekið væri tillit til upprunalegs útlits og götumyndarinnar. Svona hefði átt að endurbyggja í gamla bænum í stað þess að troða í hann ofvöxnum steypuklumpum að hætti arkitekta FAÍ. Þótt stundum sé talað illa um nýsmíði fornminja, tel ég tillögu samtakanna bera af öðrum. Nú er kominn tími til að stöðva eyðileggingu miðbæjarins á vegum Samfylkingarinnar. Það má hafa til marks um skilningsleysið, að Dagur borgarstjóri hyggst flytja gömlu húsin í Hljómskálagarðinn. Þau eru bara falleg í sinni gömlu götumynd.
Burt með nýklassík

Áramótakönnun Zagat meðal meistarakokka í Bandaríkjunum sýnir, að menn eru að byrja að verða leiðir. Á frægðarkokkum yfirleitt. Á 7-9 smáskömmtum eða sýnishornum í máltíðinni. Á sérvíni með hverju sýnishorni. Á endalausum froðum úr matvinnsluvélum. Á jöfnunar- og hlaupefnum. Þeir eru að komast inn á mína línu: Ókryddað smálúðuflak ofnsteikt með ósöltuðum kartöflum gufusoðnum og bráðnu smjöri. Pipraðan hryggvöðva með tærri villisveppasósu. Nóg af hrásalati. Ég vil hafa það einfalt og fá einn aðalrétt. Íslenzkir kokkar mega hætta franskri nýklassík a la Bocuse, færa sig í Jamie Oliver.
Nafnlaust blogg

Í lagi er, að nafnlausir bloggarar safnist á svæði á borð við Barnaland. Brjóti þar allar reglur um velsæmi í málflutningi, svipað og þeir væru í heita pottinum. Það er bara hluti af málfrelsinu. Ef eigandi bloggveitu gerir meira fyrir bloggið, eykst ábyrgð hans. Dagblöðin hafa bloggveitur, sem birta nafnlaust blogg neðan við fréttir eða nafnlausar bloggtilvísanir við hlið þeirra. Þau hossa líka sumu nafnlausu bloggi sem gæðabloggi eða setja það á vinsældalista. Það er ljót iðja stóru blaðanna. Með fréttum, á gæðalistum og á öðrum hosslistum á aðeins að vera blogg með fullu nafni.
Bless Gutenberg

65 milljón bókatitlar eru til í heiminum. Þar af lætur Google skanna 10 milljón bækur á ári. Það tekur fyrirtækið sjö ár að skanna alla bókaútgáfu heimsins frá upphafi til Arnalds Indriðasonar. Hægt verður að leita í öllu þessu að einu orði á sekúndubroti. Það er kominn stafrænn tími, bless Gutenberg, bless tollpóstur. Fljótlega verður hætt að prenta ýmsar gerðir bóka. Alfræði er að mestu komin á vefinn, einnig símaskrár og uppskriftir. Kennslubækur munu fylgja næst, þær þarf að yngja upp árlega. Síðastar verða skáldsögurnar, þær bíða eftir mjúkum, flötum tölvum til að hafa í rúminu.
Stjórnin í stíunni

Ríkisstjórnin er á bólakafi í undarlegum mannaráðningum. Hún hleypir grísum sínum einum að ríkistroginu. Sonur Davíðs fékk embætti við héraðsdóm, atvinnukrati fékk orkustofnun og genetískt íhald fékk ferðamálastofnun. Í öllum tilvikum var gengið framhjá hæfari umsækjendum. Allt er því við það sama í svínaríinu, nema hvað Samfylkingin er komin í stað Framsóknar. Mér kemur ekki á óvart, að Össur Skarphéðinsson ráðherra er á bólakafi í þessu. Ég held, að ríkisstjórnin muni ná vel saman í spillingunni, enda hefur hún feiknarlegt fylgi. Fólk telur eðlilegt, að hún haldi sig í svínastíunni.
Trúaðir bogna ekki

Erkiklerkar leysa lögreglustjóra af hólmi. Þannig var það í Íran og þannig verður það í Egyptalandi og Líbíu, Írak og Sýrlandi. Lögregluríkið kúgar vestrænt hugsandi fólk til hlýðni. En ræður ekki við þá, sem leita halds og trausts í trúnni. Ofstækisfullir múslimar láta lögreglu og her ekki kúga sig, heldur rísa þeir upp. Þeir veltu keisara í Íran og reistu erkiklerk í staðinn. Stuðningur vesturlanda og einkum Bandaríkjanna við lögregluríki í miðausturlöndum leiðir til aukins haturs ofstækisfullra. Stuðningur við Musharraf í Pakistan og Mubarak í Egyptalandi hefnir sín grimmt um síðir.
Samfylking er Framsókn

Ætla má, að Framsókn sé enn við völd. Samgönguráðherra Samfylkingarinnar hefur ákveðið, að göng undir Vaðlaheiði gangi fyrir Sundabraut. Raunar hefur hann ákveðið, að ekki verði snert við Sundabraut á árinu. Allir geta séð, að þetta er gróft byggðastefnusvindl. Samfylkingin hugsar ekki neitt um vanda höfuðborgarsvæðisins, úr því að hún er komin í ríkisstjórn. Mín spá er, að hún verði fljótlega nákvæmlega eins og Framsókn. Iðnaðarráðherra flokksins er þegar kominn í fremstu fylkingu við að raða grísum við trogin. Auðvitað er Samfylkingin sú týpa af flokki, sem flækist ekki af málefnum.
Evrópa fellur

Fyrir jólin kúgaði Evrópusambandið símafélög álfunnar til að lækka verð á reikisamtölum erlendis. Vodafone barðist hart gegn lækkuninni eins og önnur símafélög. Í fyrsta tölublaði dagblaða nýs árs auglýsir Vodafone lækkun með fyrirsögninni: Evrópa fellur. Auglýsingin lætur í veðri vaka, að lækkunin sé árangur feiknarástar fyrirtækisins á viðskiptamönnum. Hún er samin af ímyndarfræðingum, sem bara kunna að spinna, að svart sé hvítt. Við skulum hafa á hreinu, að það var ekki ást símafélaga á kúnnunum, heldur hrammur Evrópu, sem stýrði þessu. Við skulum þakka réttum aðila, Evrópusambandinu.
Fjölmiðlar biluðu

Bandaríkin hafa einangrast í heiminum vegna bandarískra fjölmiðla, einkum sjónvarps. Það sýnir annan veruleika en aðrir fjölmiðlar í heiminum. Engir fjölmiðlar eru eins þjóðernissinnaðir og bandarískir. Sýna ekki vestrænt ofbeldi í miðausturlöndum. Þar eru 300 rásir, þar á meðal al Jazeera og al Manar. Þar eru franskir fjölmiðlar, indverskir og allir aðrir. Meðan umheimurinn sér sannleikann um vonda stöðu Bandaríkjanna í heiminum, spyrja bandarískir embættismenn: Af hverju hata þeir okkur? Svarið er: Bandarísk fjölmiðlun hefur í sjö ár skriðið fyrir stjórninni og logið að fólkinu.
John Edwards

Frambjóðendur repúblikana í forsetakosningunum hafa allir sömu stefnuna, stefnu George W. Bush. Enginn þeirra er fær um að losa Bandaríkin úr kreppu róttækrar hægri stefnu ágjarnra auðjöfra. Frambjóðendur demókrata eru misjafnt færir til þess. Hilary Clinton hefur enga skoðun aðra en þá, sem áður hefur verið studd meirihluta þjóðarinnar. Hún er gersamlega gagnslaus. Barack Obama er sáttamaður, sem mun reyna að fara bil beggja milli stóru flokkanna. Það nægir ekki í stöðunni. John Edwards er sá eini af stóru frambjóðendunum, sem hefur sagt auðhyggju stríð á hendur. Hann einn dugar.
Grafinn kaleikur

Ísólfur Gylfi Pálmason má leyfa rugludöllum að grafa fimm sinnum tveggja metra holu inni á Hrunamannaafrétt. Hann áskilur, að þeir loki holunni aftur sómasamlega. Lakara finnst mér, að hann lætur Fréttablaðið hafa eftir sér, að ónefndir sveitungar okkar séu einnig truflaðir. Þeir hafi lesið “í eldgömlum fræðum” ónefndum, að kaleikurinn Gral sé falinn þar. Og fleiri ímyndaðir munir musterisriddara. Í leynihvelfingu. Vesalings Leonardo da Vinci er gerður ábyrgur fyrir þessu rugli. Og ýmsu öðru, sem trúgjörnum var boðið í fyrra. Allt er það af grein svonefndra píramíðafræða Rutherfords.
Kosningasvindl

Kosningar í þriðja heiminum eru yfirleitt svindl. Þeim er ætlað að friða Vesturlönd, sem sífellt heimta kosningar. Þótt margt annað sé líklegra til að efla lýðræði, til dæmis aukið gegnsæi í pólitík og viðskiptum. Nú hefur Mwai Kibaki forseti falsað úrslit kosninganna í Kenía til að halda forsetaembættinu. Musharraf herstjóri er sífellt að færa til kosningar, sem eiga að fara fram í Pakistan eftir viku. Fyrir nokkrum vikum falsaði Pútín forseti þingkosningar í Rússlandi. Bandaríkin riða á jaðri þriðja heimsins, enda hefur kosningatölvum verið beitt til að falsa tölur þar í kosningum.
Leyniþjónustan

Leyniþjónustan er sterkasta aflið í Pakistan eins og víðar í heiminum. Hún er höll undir ofsatrúarmenn, er grein á sama meiði og alKaída og Talíban og Wahabismi. Þótt Musharraf herstjóri sé forseti, hefur hann ekki stjórn á leyniþjónustunni. Hún sér um að klúðra hernaði á vesturlandamærum landsins. Hún sér um að láta bandarísk hergögn hverfa. Hún sér um friðhelgi Osama bin Laden, þegar hann þarf að ferðast. Stýrir morðum á pólitíkusum, nú síðast á Benazir Butto. Lætur myrða þá, sem hún óttast að færi landið nær vestrænum stjórnarháttum. Hún ber ábyrgð á, að Pakistan er stjórnlaust ginnungagap.
Batnandi manni

í fyrsta skipti í hálfa öld keypti ég hvorki flugelda né goskökur. Í fyrsta skipti í hálfa öld fór ég að sofa fyrir miðnætti. Fyrir nokkrum áratugum hætti ég að lesa áramótaávörp landsfeðra og annarra stórlaxa. Þau voru blanda af froðu, klisjum og hræsni. Í þetta sinn fylgdist ég ekki heldur með áramótadeilum álitsgjafa. Þær hafa verið leiðinlegar, á seinni árum mestmegnis spuni pólitíkusa. Þær hafa verið útlegging þeirra á deilumálum, sem fáir skilja eða meta. Núna nennti ég ekki að hlusta á spuna þeirra um Orkuveituna. Áramót eru ekki upphaf og endir neins í tímans þunga straumi.
Íslenzkir reyfarar

Margir rithöfundar á Íslandi eru farnir að skrifa reyfara. Líklega eru þeir einu bækurnar, sem seljast. Velgengni Arnaldar Indriðasonar hefur smitað frá sér. Allt í einu vilja rithöfundar verða ríkir. Ég hef lesið sumt af þessu og er sáttur við það, enda ekki með vit á bókmenntum. Fyrir þessi jól var ég hins vegar búinn að fá upp í háls af íslenzkum morðum. Flutti mig í staðinn aftur í gráa forneskju í fylgd rithöfunda úr stétt sagnfræðinga. Ég er upptekinn af sannleikanum, tek hann fram yfir skáldsöguna. Það skrítna er, að sannleikurinn er oft ótrúlegri og harmþungnari en skáldskapurinn.
Eysteinska og frjálshyggja

Í eftirmála eysteinskunnar studdi ég frjálshyggju, taldi hana margra meina bót. En aldrei allra meina bót. Nú er frjálshyggjan komin fram úr mér. Hún er búin að skila öllu því góða, sem ég vænti. Hún er farin að hjakka í sjálfkjörnum ríkisrekstri á borð við samgönguæðar og heilsugæzlu. Hún er nú að berjast fyrir málum, sem hafa mislukkast erlendis, bæði í Bandaríkjunum og Bretlandi. Við þurfum nú að verjast frjálshyggjunni, hindra einkavæðingu ljósleiðaranna og neðansjávarkaplanna, hindra einkavæðingu spítalanna. Við þurfum líka að hafna þeirri stefnu að ruður í fátæka séu nægileg velferð.
Hlupu upp á Ok

Áramótin voru oftast okkur Kristínu erfið. Vorum lengst af með hestana á húsi í Reykjavík. Þurftum að vernda þá fyrir æði áramótafólks. Höfðum kveikt ljós og tónlist í hesthúsinu, svo að hestarnir hræddust síður fyrirganginn. Ég skil vel áhyggjur hestafólks í Andvara af áramótabrennunni í 150 metra fjarlægð frá hesthúsahverfinu á Heimsenda. Síðustu árin höfum við ekki tekið inn hross fyrr en á nýju ári. Þeir eru öruggari með sig uppi á heiðum um áramótin. Stundum nægir það ekki. Fyrir nokkrum árum ærðust hestar um áramót í Borgarfirði. Þeir ærðust og hlupu upp á Ok og urðu úti uppi á jöklinum.
Hálf atkvæði og tvöföld

Birgir Guðmundsson stjórnmálafræðingur telur vafasamt, að meirihluti hafi verið á Alþingi í atkvæðagreiðslu um þjóðaratkvæðagreiðslu. Fær það út með því að vigta sannfæringu þingmanna eins og hún kom fram í greinargerðum þeirra um afstöðu sína. Svoleiðis talning hefur ekkert gildi. Hann getur eins talið hátt já vera tvö já. Í lýðræði teljast atkvæði eitt eða núll. Ekki er unnt að telja hálf atkvæði eða tvöföld atkvæði. Röksemd Birgis er út í hött. Meirihluti var á þingi gegn þjóðaratkvæðagreiðslu og sú niðurstaða stendur. Annað eru hundakúnstir manna, sem sætta sig ekki við útkomuna.
Einstaklega heimsk þjóð

Íslendingar hafa ætíð verið heimskir, enda innræktaðir á fámennu útskeri. Allar aldir hafa þeir leyst vanda sinn með afneitun hans. Eyddu auðlindum til lands og sjávar og veðsettu restina. Kenna útlendingum um vanda sinn, hvort sem hann heitir Uppkastið eða IceSave. Þjóðrembdir eru Íslendingar með afbrigðum, enda að mestu einangraðir um aldir frá erlendum samskiptum. Í umheiminum er almennt litið á Íslendinga sem sviksöm fífl. Þeir standi ekki við skuldbindingar sínar og þurfi á refsingu að halda. Nú erum við komin á núllpunkt vegna þessa, en höfum enga greind til að læra af biturri reynslu.
Fimmtíuþúsund afneitarar

Hellingur af fólki lét hafa sig út í að heimta af forseta Íslands, að hann hafnaði IceSave. Í hópi afneitara eru auðvitað margir hrunverjar, kjósendur flokkanna, sem komu Íslandi í klípuna. Vilja þar á ofan gera hana verri með því að skrúfa fyrir fjárhagslegar fyrirgreiðslur að utan. Undirskriftirnar fimmtíuþúsund eru afneiturunum til ævarandi skammar. Létu hrunverja etja sér út í hættulega þjóðrembu, sem vonandi verður ekki bænheyrð. Nóg er búið að spilla fyrir okkur með töfum á góðu sambandi við útlönd, þótt forsetinn auki ekki vandann. Nú getum við loksins sett utanríkismálin í eðlilegan farveg.
Þéttari og hertari meirihluti

Meirihluti ríkisstjórnarinnar þéttist í umræðunni um IceSave. Liðið náði saman í orrahríð minnihlutans, sem tók Alþingi í gíslingu. Þeir, sem höfðu spilað einleik, skiluðu sér flestir í síðustu atkvæðagreiðslunni. Nema Lilja Mósesdóttir, sem senn fer í Hreyfinguna. Og Ögmundur, sem verður gerður að heiðursfélaga hjá brennuvörgum Sjálfstæðisflokksins. Að öðru leyti hélzt samstaðan og hertist í eldinum. Eftir lok IceSave eru engar líkur á brestum í samstarfi um ríkisstjórn fyrr en farið verður að skoða kosti og galla við aðild að Evrópu. Vonandi verður það ekki fyrr en kjörtímabilinu er að ljúka.
Frábært er að lokið er

IceSave hefur verið afgreitt og við getum byrjað að líta framan í umheiminn. Lokið er dansi brennuvarga Sjálfstæðisflokksins á Alþingi og meðreiðarsveina þeirra á þingi og utan þess. Í meira en hálft ár hefur þingið verið lamað í gíslingu hrunverja, sem hafa talað út í eitt. Í stað þess að fara í felur og skammast sín fyrir að koma ríkinu hartnær á hausinn. Nú er þetta mál frá og hægt að fara að tala um annað. Hrunverjum tókst ekki að fella stjórnina með Íslandsmeti í þvaðri og froðu í ræðustóli. Þess verður því vonandi langt að bíða, að hrunverjar komist aftur til valda. Frábært er, að lokið er.
Þora ekki út fyrir boxið

Björn Rúriksson tók fyrir mörgum árum loftmynd af dularfullum hringjum í Nestúni á Seltjarnarnesi. Grafið var í einn eða tvo hringi og komizt að raun um, að þeir voru torfhlaðnir, voru ekki náttúrufyrirbæri. Fornleifafræðingar vilja ekki skoða hringina nánar. Vilja ekki trufla hefðbundna sýn á sögu mannvistar á Íslandi. Áratugum saman vildu þeir ekki heldur trufla trú sína á Ara fróða. Það þurfti eðlisfræðing til að sýna, að mannvist í landinu er eldri en landnám Ara. Aldrei hafa fornleifafræðingar vilja rýna í þúsund ára gamla reiðvegi. Eru utan hefðbundinnar hugsunar, sem er innilokuð í boxinu.
Álbræðslur eru prjónaskapur

Græðgisvætt fólk talar af fyrirlitningu um ferðaþjónustu sem eins konar prjónaskap í samanburði við álbræðslur og sjávarútveg. Samt er ferðaþjónusta orðin meginatvinnuvegur í samfélaginu. Tekjur af erlendum ferðamönnum verða hundrað milljarðar króna á þessu ári. Til samanburðar verða tekjur af sjávarútvegi 170 milljarðar króna. Hagstætt verð á krónum mun magna straum ferðamanna næstu árin. Skammt er í, að ferðaþjónusta verði stærsti atvinnuvegur landsins. Álbræðslur í skjóli niðurgreidds raforkuverðs og ríkisábyrgða verða bara prjónaskapur í samanburði við ferðaþjónustu.
Frændhygli, flokkshygli, vinhygli

Afskiptaleysi fjármálaráðherra og efnahagsráðherra í bankamálum mun koma í koll stjórninni. Í bönkunum er spillingin enn á fullu. Skilanefndir gömlu bankanna voru ráðnar af fyrri ríkisstjórn. Bankastjórar ríkisbankanna haga sér svipað hátt og skilanefndirnar. Allt er enn falið að baki bankaleyndar. Auðkýfingar fá sérstakar fyrirgreiðslur, meðan almenningur er blóðmjólkaður. Tóninn gefa gaurar á borð við Ásmund Stefánsson, Finn Sveinbjörnsson og nú síðast Jón Sigurðsson. Frændhyglin, flokkshyglin og vinhyglin er á fullu. Afskiptalítilli ríkisstjórn verður kennt um fyrirsjáanlegar ófarir bankanna.
Aðildin verður kolfelld

Hafi einhvern tíma verið efi um aðild þjóðarinnar að Evrópusambandinu, er hann orðinn að fullri vissu. Sambandið er áhrifamikill aðili að fjárkúgun Bretlands og Hollands vegna IceSave. Samfylkingin vildi IceSave samning vegna draums um aðild, sem seint verður að veruleika. Íslendingar áttuðu sig á fjárkúgun sambandsins og greiða í könnunum atkvæði gegn aðild. Eru líka hættir að trúa barnslega á stuðning Norðurlanda, sem stóðu að kúgun okkar dólganna. Málsefni með og móti aðild verða einskis metin, þegar þjóðrembdir og vænisjúkir Íslendingar í afneitun kjósa um aðild. Evrópa verður kolfelld.
Fínt leikhús hjá de Reya

Lögmannsstofa Mishcon de Reya er þekkt fyrir leikræna tilburði innan og utan dómsala. Enda er hún vinsæl hjá stjörnum í London fremur en alvörufólki. Það er henni líkt að kasta sprengju inn á Alþingi á allra síðustu klukkustundum málsins. Um skoðun, sem haldið var leyndri fyrir níu mánuðum, en hefur síðan verið til umræðu. Tímasetning sprengjunnar var frábær, afgreiðsla IceSave sprakk í loft upp um miðnætti í nótt. Í dag þurfa menn að fá símafund með Svavari Gestssyni leyndarmanni og skoða nýju gögnin frá Reya. Þau varða að vísu gamla útgáfu málsins. Afgreiða þarf síðan IceSave á morgun, ekki í dag.
Sprengju kastað inn á Alþingi

Brezka lögmannastofan Mishcon de Reya kastaði sprengju inn á Alþingi fyrir miðnætti í nótt. Þar segir, að Svavar Gestsson samningaformaður hafi haldið mikilvægu skjali leyndu fyrir Össuri Skarphéðinssyni utanríkisráðherra 31. marz. Skjalið varðar þá skoðun stofunnar, að efni sé til málshöfðunar gegn brezku stjórninni vegna meðferðar hennar á Kaupþingi. Tímasetning sprengju de Reya er dularfull á síðustu klukkustundum málsins. Hún varðar upphaflega samninginn. Efni standa því ekki til að falla frá nýrri útgáfu IceSave vegna þeirra. En Svavar þarf að skýra málið og gefa þarf tíma til að skoða gögnin.
Hefðarréttur hestaferðamanna

Dönsku herforingjaráðskortin með ótal reiðleiðum eru grundvallarheimild um, hvað séu hefðbundnar reiðleiðir, sem njóta lagaverndar, allt frá Jónsbók ársins 1281 yfir í náttúruverndarlög ársins 1999. Það segir Sigurður Líndal lagaprófessor. Réttarstaða hestaferðamanna er betri en margir hafa talið, þótt lítið hafi verið látið á hana reyna fyrir dómstólum. Það er til dæmis varla löglegt að banna rekstur hrossa um Þjórsárbakka. Samtök hestamanna hafa látið undir höfuð leggjast að verja hefðarrétt hestaferðamanna á gömlum götum og slóðum, svo að hann kann að hafa fallið niður á mikilvægum leiðum.
Vinningshafar gráta hæst

Hæst gráta atvinnuvegirnir, sem mest græddu á falli krónunnar. Útgerðin er þrautþjálfaður grátkór, hefur veinað linnulaust þau fimmtíu ár, sem ég hef fylgzt með pólitík. Nú eru álbræðslurnar komnar með eigin grátkór. Þær eiga rosalega bágt og munu að eigin sögn riða til falls, er þær verða að borga auðlindagjald. Eru þó fyrirtæki, sem árum saman hafa fengið nánast ókeypis rafmagn og sérdeilis ljúfa skatta. Fá síðan milljarða happdrættisvinning af völdum gengislækkunar. Grátkórarnir neita svo að taka þátt í vörninni, þegar sverfur að þjóðinni. Það eru sjálfvirk viðbrögð einsýnna hagsmunaaðila.
Múslimar eiga bágt

Múslimar eiga bágt í nútímanum. Ríki þeirra eru yfirleitt einræðisríki án lýðræðis. Nútímamenntun er lakari í heimi þeirra en annars staðar, einkum í tækni og vísindum. Prestar þeirra hafa mikil áhrif á stjórnmál og menntir, enda gegnsýrir trúin samfélagið. Sum ríki múslima hafa mikla olíu, sem bætir þeim upp miðaldir á öðrum sviðum. Olían nægir þeim þó ekki, þau dragast efnahagslega aftur úr öðrum ríkjum. Ríki múslima eru pólitísk sprengjusvæði af ýmsum slíkum ástæðum. Jafnframt eru þau hættuleg umheiminum, því að vanmáttur fólksins leiðir til haturs á Vesturlöndum og á lífsstíl þeirra.
Rugluð þjóð í reiði

Einkunnarorð Íslendinga stýra reiðinni út í Evrópu og ríkisábyrgðina á IceSave. Risin er alda afneitunar, vænisýki og þjóðrembu. Menn telja sig saklausa af hruninu, þótt hrunverjar væru endurkjörnir hvað eftir annað. Fjölmennir hópar bera ábyrgð á þessu og neita að horfast í augu við það. Fjölmennir hópar saka erlendar ríkisstjórnir og fjölþjóðasamtök, jafnvel heilar þjóðir, um að ofsækja Ísland. Fjölmennir hópar eru sammála um, að Íslendingar séu klárastir og beztir allra. Neita að viðurkenna, að dæmin sýna allt annað. Með þessar byrðar erum við bara forpokaðir eyjarskeggjar.
Einkunnarorð Íslendinga

Flestar þjóðir hafa slagorð. Bandaríkjamenn hafa E Pluribus Unum og Andorrar hafa Virtus, Unita, Fortior. Íslendingar hafa ekki komið sér upp slagorðum. Landsbankinn hefur gert það, en skiptir að vísu um slagorð á þriggja mánaða fresti, tollir í tízkunni. Ég hef góða hugmynd að slagorðum fyrir Ísland: Afneitun, vænisýki, þjóðremba. Stóra afneitunin felst í að dá greifann mikla og slík viðrini fyrir að hafa stýrt landinu síðustu áratugi. Vænisýkin felst í að kenna útlendingum um það, sem aflaga fer í landinu. Og þjóðremban segir okkur, að Íslendingar séu klárastir og beztir, þótt dæmin sanni annað.